钦定古今图书集成/理学汇编/学行典/第098卷 > 朱子大全集 > 《答诸葛诚之》
## 钦定古今图书集成/理学汇编/学行典/第098卷 > 朱子大全集 > 《答诸葛诚之》

示谕竞辨之端，三复惘然。愚意比来深欲劝同志者
兼取两家之长，不可轻相诋訾，就有未合，亦且置勿
论，而姑勉力于吾之所急，不谓乃以曹表之故，反有
所激，如来谕之云也。不敏之故，深以自咎。然吾人所
学吃紧著力处，正在天理人欲二者相去之闲耳。如
今所论，则彼之因激而起者，于二者之闲果何处也？
子静平日所以自任，正欲身率学者一于天理，而不
以一毫人欲杂于其闲，恐决不至如贤者之所疑也。
义理，天下之公，而人之所见有未能尽同者，正当虚
心平气，相与熟讲而徐究之，以归于是，乃是吾党之
责。而向来讲论之际，见诸贤往往皆有“立我自是”之
意，厉色忿词，如对仇敌，无复长少之节，礼逊之容，盖
尝窃笑以为正使真是仇敌，亦何至此！但观诸贤之
气方盛，未可遽以片辞取信，缄默不言，至今常不满
也。今因来谕，辄复陈之，不审明者以为如何耳。

又

所谕“子静不至深讳”者，不知所讳何事？又云“销融其
隙”者，不知隙从何生？愚意讲论义理，只是大家商量
寻个是处，初无彼此之闲，不容更似世俗遮掩回护，
爱惜人情，才有异同，便成嫌隙也。如何如何！所云“粗
心害道”，自知明审，深所叹服。然不知此心何故粗了？
恐不可不究其所自来也。